কলকাতায় স্কুলে ঢুকে ছাত্রীর শ্লীলতাহানি, বিক্ষোভ | বিদেশের ক্যাম্পাস | Leading Campus News Portal Bangladesh
কলকাতায় স্কুলে ঢুকে ছাত্রীর শ্লীলতাহানি, বিক্ষোভ
Published: 2018-02-10 00:16:30 BdST | Updated: 2018-08-21 10:16:16 BdST
ছাত্রীদের পর্যাপ্ত নিরাপত্তার দাবিতে সিউড়ির একটি উচ্চ মাধ্যমিক বালিকা বিদ্যালয়ের প্রধান শিক্ষিকাকে ঘেরাও করে বিক্ষোভ দেখালেন অভিভাবকেরা৷ অভিভাবকদের দাবি মেনে সিউড়ি থানায় গিয়ে স্কুল চত্বরে রক্ষী মোতায়েনের দাবি জানিয়ে ঘেরাওমুক্ত হন প্রধান শিক্ষিকা মৌ দাশগুপ্ত৷
স্কুল সূত্রে খবর: স্কুলের ছাত্রীর সংখ্যা প্রায় ১২০০৷ ক্যাম্পাসের এক প্রান্তে ছাত্রীদের শৌচালয়৷ গত বুধবার দুপুরে পাঁচিল টপকে সেখানেই সপ্তম শ্রেণির এক ছাত্রীর শ্লীলতাহানি করে এক যুবক৷ বাড়ি ফিরে ছাত্রীটি পরিজনদের ঘটনাটি জানায়৷ তাঁর অভিযোগ, ‘‘বাথরুম যাওয়ার সময় এক যুবক তাঁর হাত ধরে টানা হিঁচড়া শুরু করে৷ অন্য দু’জন যুবক পাঁচিলের ওপরে বসেছিল৷’’
বিষয়টি প্রকাশ্যে আসতেই এদিন নিরাপত্তার দাবিতে প্রধানশিক্ষককে ঘেরাও করেন অভিভাবকেরা৷ স্থায়ী নিরাপত্তা রক্ষীর দাবি জানানো হয়৷ একই সঙ্গে স্কুলে যাতে বহিরাগতরা ঢুকতে না পারে অন্যদিকে ছাত্রীরাও যাতে স্কুল সময়ে ক্যাম্পাস থেকে বেড়াতে না পারে, সেজন্য দাবি জানানো হয়৷
স্কুলের প্রধানশিক্ষিকা মৌ দাশগুপ্ত বলেন, ‘‘আজ অভিভাবকরা এলে বিষয়টি জানতে পারি৷ একজন দাড়োয়ান আছে৷ তবে স্কুল চত্বরে সিভিক ভলানটিয়ার নিযোগ করার জন্য পুলিশকে আগেও লিখিত আবেদন জানানো হয়েছিল৷’’ অভিভাবকেরা অবশ্য নিজেদের দাবিতে অনড় থাকে৷ ফলে ফের পুলিশের কাছে নিরাপত্তারক্ষী মোতায়েনের দাবি জানিয়ে ঘেরাও মুক্ত হন প্রধানশিক্ষিকা৷
এদিকে লিখিত অভিযোগের ভিত্তিতে ছাত্রীর শ্লীলতাহানির ঘটনায় ঋতভাস চট্টোপাধ্যায় নামে এক যুবককে আটক করেছে পুলিশ৷ পুলিশ জানিয়েছে, ছেলেটি ওই ছাত্রীর পূর্ব পরিচিত৷ ধৃতের বিরুদ্ধে পকসো আইনে মামলা রুজু করে তদন্ত শুরু করেছে পুলিশ৷ এদিনই সিউড়ি আদালতে ওই ছাত্রীর গোপন জবানবন্দি সংগ্রহ করেন বিচারক৷